## La Generalitat llança una convocatòria nova d’ajudes competitives de 385.000 euros per a fomentar la diversitat a la Comunitat Valenciana

*** El director general de Diversitat assegura que responen a la petició de les entitats del tercer sector que treballen per “la riquesa ètnica i cultural que conviu” a la Comunitat Valenciana**

La Generalitat ha llançat una convocatòria nova d’ajudes competitives amb una dotació pressupostària de 385.000 euros per a fomentar la diversitat a la Comunitat Valenciana.

El director general de Diversitat, Stephane Soriano, ha assegurat que les ajudes responen a la petició de les entitats del tercer sector que “fa anys que treballen i fan valdre la riquesa ètnica i cultural que conviu” a la Comunitat Valenciana.

Soriano ha assenyalat que és una convocatòria de subvencions “nova i pionera en matèria de diversitat ètnica i cultural que se suma a la lluita contra la discriminació per VIH”.

Així mateix, ha destacat que la línia d’ajudes ha sigut elaborada “després d’un procés d’escolta activa a través de les diferents reunions que s’han mantingut amb entitats del tercer sector, amb els qui hem coincidit en la necessitat d’implantar accions concretes per a fomentar la diversitat ètnica i cultural” des de la Generalitat.

Segons el director general, es pretén, així, donar suport a les actuacions de les entitats per a promocionar la multiculturalitat i la riquesa ètnica i continuar fent diversa la Comunitat Valenciana”.

Estes ajudes “se sumen a l’ampliació anunciada del 22 %, que arriben fins als 275.000 euros en la línia d’ajudes, que permetran lluitar contra la discriminació que patixen les persones amb VIH”, ha explicat Soriano.

El director general de Diversitat ha subratllat que la Generalitat “té un compromís total amb la diversitat que va molt més enllà de les línies tradicionals”.

Amb estes ajudes, “complim el compromís amb les entitats socials i amb el del Consell de Carlos Mazón de fer més diversa” la Comunitat Valenciana, ha afegit.

Entre les activitats concretes que seran subvencionades figuren les de promoció del coneixement de la multiculturalitat; el foment d’espais de convivència i inclusió intercultural; la promoció d’estratègies de difusió i protecció contra la xenofòbia o la realització d’estudis sobre la situació de la diversitat cultural, ètnica i del VIH a la Comunitat Valenciana.

La resolució completa sobre estes ajudes de la Vicepresidència i Conselleria de Servicis Socials, Igualtat i Vivenda pot consultar-se en el *Diari Oficial de la Generalitat Valenciana* ([accedir](http://dogv.gva.es/es/resultat-dogv?signatura=2024/8558)).

Fecha: 29/08/2024